Prilog 1

OPĆA PRAVILA OBLIKOVANJA ZA IZRADU ELABORATA OBNOVE PROČELJA GRAĐEVINA IZVAN ZAŠTIĆENE KULTURNO POVIJESNE CJELINE GRADA PULE

Ova opća pravila oblikovanja su primjenjiva prilikom izrade Elaborata obnove za građevine prvenstveno iz austro-ugarskog razdoblja koje su obuhvaćene Programom obnove pročelja izvan zaštićene kulturno - povijesne cjeline grada Pule, s karakterističnim elementima oblikovanja. U slučaju, kada postoje specifični oblikovni elementi na pročelju, koji su predmet obnove, a za iste nisu utvrđene smjernice za obnovu u navedenim pravilima oblikovanja, potrebno je zatražiti posebne uvjete oblikovanja koje izdaje Odsjek za prostorno planiranje i graditeljsko nasljeđe Grada Pule (u daljnjem tekstu Odsjek).

PROČELJA

Oštećeni se dijelovi završne obloge pročelja (ili po potrebi završna obloga u cijelosti) pažljivo obijaju te obnavljaju u finoj završnoj obradi, interpretacijom postojećih ostataka vidljivih na pročelju, poštujući izvornu tehniku, materijal i debljinu žbuke, na način da novo nanesena žbuka ne prekriva postojeće profilirane dijelove, dekoracije i erte. Ukoliko su pojedini dijelovi izvedeni u gruboj žbuci ili u drugačijoj obradi potrebno je obnovu ponoviti prema izvornom stanju. Pročelje završno bojati mineralnom upojnom bojom (ne akrilnom) koju je potrebno dogovoriti s nadležnim Odsjekom, po dostavi ton karte odabranog proizvođača (odabir boje preporuča se naznačiti već u fazi izrade projektne dokumentacije/elaborata).

Svi izvorni elementi pročelja kao što su: razdjelni (međukatni) vijenac, potkrovni vijenac, prozorski okviri, dovratnici, razni ukrasi, štukature i sl., obnavljaju se poštujući tipologiju, dimenzije i istaknutost u odnosu na pročelje te obrađuju po uzoru na izvorne detalje. Sva oštećenja navedenih elemenata pročelja saniraju se po uzoru na izvorni materijal, obrađuju imitacijom iste strukture te po potrebi, ukoliko je riječ o kamenim dijelovima pročelja, patiniraju. Prije skidanja žbuke poželjno je (a u slučaju složenijih profilacija i nužno) izvršiti detaljni snimak izgleda svih vrsta završne obrade plohe pročelja i detalja (profilacija razdjelnog i potkrovnog vijenca, dekoracije oko prozora, na fasadi i sl.).

Postojeće elemente pročelja izvedene od kamena ili „umjetnog kamena“ predlaže se očistiti pranjem vodom pod pritiskom, ili po potrebi nekim jačim sredstvom npr. „suhim ledom“. Na dijelovima oštećenja, iste je potrebno obnoviti „umjetnim kamenom“ (uz uporabu bijelog cementa). Kameni dijelovi i oni izvedeni od „umjetnog kamena“ ne smiju se bojati.

Prije žbukanja ukloniti eventualne ostatke željeznih elemenata i sličnih dijelova sa pročelja. Pod žbuku ugraditi električne i druge kablove ili urediti učvršćivanjem prema prethodno pribavljenoj suglasnosti nadležnih službi. Sva metalna vratašca koja nalazimo na pročelju, pobojati u boju pročelja.

Energetska obnova pročelja koja bi se realizirala s vanjske strane obodnog zida, moguća je samo u slučajevima kad pročelje nije posebno dekorirano, odnosno u slučaju kada su na pročelju prisutne samo jednostavne dekoracije izvedene u žbuci koje je moguće interpretirati i uporabom suvremeni materijala (stiropor i sl.), a koji se ugrađuju na pročelje iznad sloja toplinske izolacije. Iznimno, izvedba toplinske izolacije s vanjske strane obodnog zida pročelja prihvatljiva je i pod uvjetom da kameni okviri oko otvora (koje je u navedenom slučaju potrebno „podebljati“ novim kamenim okvirima profiliranim po uzoru na izvorne) ostanu u jednakoj mjeri istaknuti u odnosu na razinu završnog sloja (žbuke). Navedeno vrijedi i za krovne profile koji su u načelu poravnati s bočnom ravninom pročelja. Kao

izolaciju odabrati materijal boljih svojstva opiranja prolaska topline kako bi manja debljina sloja izolacije zadovoljila potrebne parametre.

ULAZNA VRATA I STOLARIJA

Ukoliko je potrebna zamjena ulaznih vrata, izrađuju se nova vrata, sukladno izvornom oblikovanju, u načelu drvena. Ukoliko postojeća vrata ne odgovaraju izvornom oblikovanju primjenjuje se neki od karakterističnih povijesnih uzoraka prisutnih u okolnom prostoru, a skica s opisom i načinom ugradnje dostavlja se, u sklopu Elaborata obnove, Odsjeku na uvid i ovjeru. Odabir boje za bojanje ulaznih vrata (obnovljenih ili zamijenjenih) dogovoriti s Odsjekom po odabiru boje za bojanje pročelja.

Ukoliko se mijenja ulazni prag, ugrađuje se novi prag u načelu izrađen iz kamena tipa Kanfanar ili slično, završno protuklizno obrađen štokanjem.

Postojeće elemente za zaštitu od sunca obnoviti ili zamijeniti novima izrađenim po uzoru na izvornu tipologiju (u načelu drvene škure). Na prozorima na kojima su naknadno ugrađene rolete ili škure nedostaju, potrebno je ugraditi škure, izrađene također po uzoru na izvorne, te ih sve završno jedinstveno pobojati. Iznimno, zadržavanje postojećih, naknadno ugrađenih roleta može biti prihvatljivo ukoliko iste tvore izdvojenu oblikovnu cjelinu.

Odabir boje za bojanje/zamjenu vanjskih zaštita od sunca dogovoriti s Odsjekom po odabiru boje za bojanje pročelja, uz napomenu kako je potrebno postići kromatsku unificiranost svih elemenata zaštite od sunca te, po potrebi, ostalih elemenata vanjske stolarije/bravarije koje se ugrađuju ili zadržavaju na pročelju.

Postojeću ostakljenu stolariju (prozorska krila) osvježiti u načelu bojanjem u bijelu boju, a po potrebi izvesti novu stolariju bijele boje, tipologije po uzoru na izvornu.

Uvjete za drugačije oblikovanje vanjske stolarije i vanjskih zaštita od sunca potrebno je usuglasiti s nadležnim Odsjekom.

Izvorne željezne rešetke podrumskih i/ili drugih otvora, kao i ograde terasa i sličnih dijelova pročelja, potrebno je zadržati te pobojati u boju kovanog željeza (antracit siva) sa svim potrebnim predradnjama.

Na otvorima na kojima nedostaju, moguće je ugraditi nove rešetke po uzoru na izvorne odnosno postojeće rešetke u slučaju da su iste prihvatljivog oblikovanja.

OTVORI

Preoblikovane otvore potrebno je vratiti u izvorno stanje, a njihovo zadržavanje u postojećem stanju moguće je ukoliko su potvrđeni Rješenjem o izvedenom stanju, odnosno ako je za iste podnijet zahtjev za izdavanje Rješenja o izvedenom stanju.

OLUCI

Zamjenu horizontalnih i vertikalnih oluka izvesti po potrebi i to od patiniranog lima, a obnova oluka bojanjem vrši se tonom boje u dogovoru s Odsjekom.

DODATNI NAPUTCI

Ukoliko se izvodi, sanaciju krovišta i krovnog pokrova izvesti uz očuvanje izvornog izgleda na način da se zadrži postojeća geometrija i kosine krova te uporabom tradicionalnih materijala (u načelu pokrov kupa kanalicama ili drugim materijalom po uzoru na izvorni). U slučaju izvedbe termoizolacije, istu je potrebno ugraditi ispod krovnog pokrova (između greda ili u podnoj konstrukciji tavana).

Zabranjuje se postava klima uređaja, antena i sličnih uređaja ili opreme na pročelja građevina vidljivim sa javnih površina, odnosno, moguća je njihova ugradnja pod posebnim uvjetima, za koji je zahvat potrebno zatražiti suglasnost Odsjeka.

Sa pročelja je potrebno ukloniti i opremu za reklamiranje te ostalu opremu ako je ista na pročelje postavljena bez potrebnog odobrenja.